Ամուլսարում ոսկու արդյունահանման իրավունք ստացած «Լիդիան Արմենիա» ընկերությունը վստահեցնում է, որ բնապահպանական որևէ վտանգ չկա, երկու շաբաթ բնապահպանները բողոքի ակցիա են իրականացնում՝ պնդելով, որ հանքավայրը շահագործողները չեն կատարել իրենց խոստումը և չեն պահպանել բնապահպանական նորմերը: Ամուլսարի հանքի շահագործման հարցով եռակողմ հանդիպմանը` վարչապետի և կառավարության ներկայացուցիչների, «Լիդիան Արմենիա» ընկերության և բնապահպանների ու հանքի շահագործման դեմ համայնքի ներկայացուցիչների, Նիկոլ Փաշինյանը նախ հիշեցրեց, որ հանքի շահագործման համար այս տարիներին ահռելի ծախս է կատարվել, նախկին կառավարության թույլտվությամբ, և չկա տեղեկություն, որ ինչ-որ կարգ խախտվել է: «Ստուգումներ են սկսվել, որոնք պետք է շարունակվեն, բայց անկախ ստուգումներից պետք է որոշումները հիմնված լինեն փաստերի վրա: Պետք է հասկանանք, որ էմոցիոնալ որոշումներն առավել ևս պետական համակարգում այդքան էլ օգտակար չեն, և հետո ունենք իրավական դեյուրե իրավիճակ, և ամեն հանգուցալուծում ունի իր պոտենցիալը: Եթե այս իրավիճակում որևէ ապօրինություն անենք, եթե ոչ մեր տեսակետից, գոնե միջազգային հարաբերությունների տեսակետից, կարող ենք բարդ իրավիճակի առաջ կանգնել»,- ասել է Նիկոլ Փաշինյանը: Պետք է ստանալ երկու հարցի պատասխան` հանքի շահագործումը ջրահավաքի ավազանի և Ջերմուկի վրա նեգատիվ ազդեցություն կունենա՞ որպես զբոսաշրջային կենտրոն: